Temeljem Zakona o održivom gospodarenju otpadom („Narodne novine“ br. 94/13, 73/17 , 14/19, 98/19), odredbom članka 20. stavka 1., Gradonačelnik Grada Bakra donosi:

**Godišnje izvješće Grada Bakra za 2020. godinu o provedbi Plana gospodarenja otpadom Republike Hrvatske za razdoblje 2017. do 2022. godine**

1. **UVOD**

Unutar Grada Bakra cjelokupno stanovništvo obuhvaćeno je sustavom skupljanja otpada. Sukladno Uredbi o gospodarenju komunalnim otpadom Grad Bakar donio je 09. veljače 2018. godine Odluku o načinu pružanja javne usluge prikupljanja miješanog komunalnog i biorazgradivog komunalnog otpada i usluga povezanih s tom javnom uslugom. Odluka je objavljena u SN Grada Bakra br. 4/2018, 5/2019, 10/2019.

1. **OSNOVNI PODACI O GRADU BAKRU**

2.1 Grad Bakar prostire se na površini od 125 km2

2.2 Broj stanovnika na području Grada Bakra iznosi 8279

2.3 Na području Grada Bakra nalazi se 9 naselja.

2.4 Naselja koja spadaju pod područje Grada Bakra su: Bakar, Kukuljanovo, Škrljevo, Ponikve, Plosna, Krasica, Praputnjak, Hreljin, i Zlobin.

Na našem području nalazi se i prostor Industrijske zone Kukuljanovo.

2.5 Komunalno društvo Čistoća d.o.o., Dolac 14, Rijeka zaduženo je za skupljanje i prevoženje komunalnog otpada na našem području. Komunalno društvo Dobra d.o.o, Kukuljanovo 414, Kukuljanovo i Komunalno društvo Čistoća d.o.o., Dolac 14, Rijeka, zaduženi su za prikupljanje i odvoz glomaznog otpada na našem području, a za ostale vrste otpada zadužene su tvrtke koje imaju ovlaštenje za prikupljanje, odvoz i zbrinjavanje istog, a ovisno o vrsti otpada.

1. **NAČELA I CILJEVI IZ PROPISA KOJIMA SE UREĐUJE GOSPODARENJE OTPADOM**

Sukladno Zakonu o održivom gospodarenju otpadom (NN 94/13, 73/17, 14/19, 98/19), te Planom Gospodarenja otpadom Grada Bakra od 2018-2023. godine.

1. **OBVEZE U GOSPODARENJU OTPADOM NA LOKALNOJ RAZINI KOJE PROIZLAZE IZ PROPISA**

Sukladno Zakonu o održivom gospodarenju otpadom (NN 94/13, 73/17, 14/19, 98/19), te Planom Gospodarenja otpadom Grada Bakra od 2018-2023. godine.

1. **PLAN GOSPODARENJA OTPADOM**
	1. **Plan gospodarenja otpadom**

Gradsko vijeće Grada Bakra je 02. srpnja 2018. godine donijelo Plan gospodarenja otpadom Grada Bakra  za razdoblje od 2018. do 2023. godine, sukladno čl. 28. Zakona o održivom gospodarenju otpadom („Narodne novine“ br. 94/13 i 73/17, 14/19, 98/19). Plan je izrađen od „METIS“ d.o.o., voditeljica izrade  Morana Belamarić Šaravanja.

1. **ANALIZA I OCJENA STANJA GOSPODARENJA OTPADOM NA PODRUČJU GRADA BAKRA U 2020. GODINI**
	1. **Proizvedena količina otpada**

Prema podacima komunalnog društva Čistoća d.o.o (koji na području Grada Bakra prikuplja otpad ) proizvedena ukupna količina otpada u 2020. godini iznosila je 4230,64 tona.

* 1. **Skupljanje otpada**

**6.2.1. Količina skupljenog otpada**

Tijekom 2020. godine prekupljeno je 3316,76 tona miješanog komunalnog otpada.

S obzirom da na području Grada nije uspostavljeno odvojeno prikupljanje biootpada podaci o skupljenoj količini nisu dostupni. Iz parkova, vrtova o groblja prikupljeno je 0,89 t biorazgradivog otpada.

Također na području Grada Bakra nalaze se komunalna dvorišta gdje je omogućeno prikupljanje glomaznog otpada i to u naseljima Krasica, Hreljin i Zlobin.

Ostalih kategorija otpada na području Grada zbrinuto je tijekom 2020. godine u sljedećim količinama:

Papir i karton 81,37 t

Ambalaža (papir, karton) 19,96 t

Staklo 0,49 t

Plastika 4,94 t

Tekstil 13,85 t

Višeslojna ambalaža 0,33 t

Metali 1,27 t

Drvo 164,41 t

 Ukupno: 286,64 t

Tijekom 2020. godine skupljeno je 723,84 tona glomaznog otpada sustavom kontejnera u komunalnim dvorištima Hreljin, Krasica i Zlobin.

Usporedna tablica br 1.: Količine komunalnog otpada prikupljene na području Grada Bakra, i predane na daljnje zbrinjavanje u periodu od 2015. do 2020. godine

|  |  |  |  |  |  |  |
| --- | --- | --- | --- | --- | --- | --- |
| Vrsta otpada /godine tone  | 2015. | 2016. | 2017. | 2018. | 2019. | 2020. |
| *Miješani otpad* | 2814,91 | 3110,14 | 3201,32 | 3225,64 | 3190,27 | 3316,76 |
| *Glomazni otpad* | 448,43 | 335,90 | 352,54 | 696,74 | 1298,44 | 723,84 |
| *Otpad koji nije specificiran na drugi način* | - | - | - | - | 0,95 | 0,00 |
| *Biorazgradivi otpad**(parkovi, vrtovi, groblja)* | - | - | - | 0,60 | 63,20 | 0,89 |
| *UKUPNO:* | **3263,34** | **3446,04** | **3553,86** | **3922,98** | **4552,86** | **4041,49** |

Izvor; Čistoća d.o.o, Rijeka

Usporedna tablica br 2.: Količine vrijednih vrsta otpada prikupljene putem spremnika s javnih površina grada Bakra i predane ovlaštenim koncesionarima u periodu od 2015. do 2020. godine

|  |  |  |  |  |  |  |
| --- | --- | --- | --- | --- | --- | --- |
| Vrsta otpada /godine tone  | 2015. | 2016. | 2017. | 2018. | 2019. | 2020. |
| *Papir i karton*  | 58,20 | 53,41 | 53,96 | 57,91 | 155,68 | 81,37 |
| *Ambalaža od papira i kartona* | 0,00 | 0,00 | 0,00 | 0,00 | 0,00 | 19,96 |
| *Tekstil* | 5,08 | 0,85 | 0,70 | 9,44 | 32,70 | 13,85 |
| *Staklo i staklena ambalaža* | 1,20 | 2,70 | 3,00 | 3,35 | 7,59 | 0,49 |
| *Plastika i plastična ambalaža* | 3,41 | 1,76 | 2,45 | 3,89 | 8,53 | 4,94 |
| *Metali i metalna ambalaža* | 0,00 | 0,07 | 0,20 | 0,60 | 2,77 | 1,29 |
| *Drvo* | 0,00 | 0,00 | 0,00 | 0,00 | 0,00 | 164,41 |
| *UKUPNO:* | **70,30** | **58,85** | **60,58** | **72,05** | **210,51** | **286,64** |

 Izvor; Čistoća d.o.o, Rijeka

Usporedna tablica br. 3.: Količine vrijednih vrsta otpada i problematičnog otpada prikupljene u mobilnom reciklažnom dvorištu Grada Bakra i predane ovlaštenim koncesionarima u 2018. 2020. godini:

|  |  |  |  |
| --- | --- | --- | --- |
| Vrsta otpada /godine tone  | 2018 | 2019 | 2020 |
| *Papir i karton*  | 0,09 | 0,00 | 0,01 |
| *Tekstil* | 0,00 |  0,94 |  1,04 |
| *Električni i elekronični otpad* | 0,22 | 0,57 | 0,76 |
| *Otpadne gume* | 0,02 | 0,00 | 0,03 |
| *Problematične vrste otpada* | 0,82 | 0,57 | 0,37 |
| *UKUPNO:* | **1,15** | **2,08** | **2,21** |

Izvor; Čistoća d.o.o, Rijeka

**6.2.2. Učestalost odvoza otpada**

Trenutni intezitet, odnosno učestalost odvoza miješanog komunalnog otpada na području Grada Bakra je 2 puta tjedno, a odvoza vrijednih vrsta otpada 2 puta mjesečno po 1 puta tjedno, ovisno o vrsti otpada koji se prikuplja te gustoći naseljenosti pojedinih gradskih područja.

**6.2.3. Pilot projekti odvojenog sakupljanja otpada**

Pilot projekt skupljanja otpada nije proveden.

**6.2.4. Pokrivenost kućanstava i broja stanovnika sakupljanjem otpada**

Javnom uslugom prikupljanja miješanog komunalnog otpada i biorazgradivog komunalnog otpada te uslugama povezanih s javnom uslugom pokrivena su sva kućanstva na području grada Bakra. U bazi KD Čistoća d.o.o. Rijeka registrirano je 3.287 korisnika javne usluge, od čega 3055 kućanstava i 232 poslovna subjekta.

* 1. **Količina otpada na predana CGO Marišćina**

U 2020. godini KD Čistoća d.o.o Rijeka s područja Grada Bakra prikupilo je i u CGO Marinščina predalo 4.041,49 tona komunalnog otpada (tablica 1.)

* 1. **Količina otpada upućenog oporabiteljima**

Odvojeno prikupljene vrijedne i problematične vrste otpada sakupljene putem spremnika na javnim površinama i u mobilnom reciklažnom dvorištu, predaju se ovlaštenim koncesionarima na daljnje postupke oporabe. Kao što je prikazano u tablicama 2. i 3. u 2020. godini radi se o ukupnoj količini od 288,48 tona vrijednih vrsta otpada i 0,37 tona problematičnih vrsta otpada.

* 1. **Proizvodni otpad**

U 2020. godini nije bilo preuzimanja proizvodnog otpada na području Grada Bakra.

* 1. **Građevni otpad**

Na području Grada Bakra nije izgrađen sustav posebnog sakupljana građevinskog otpada. Prostornim planom Grada Bakra dozvoljava se privremeno zbrinjavanje i obrada građevinskog otpada i to na području radne zone Lunga do stavljanja u funkciju te na području kamenoloma Škrljevo do sanacije, prema posebnim uvjetima Hrvatskih voda.

1. **OSTVARENJE MJERA ZA PROVEDBU PLANA**
	1. **Mjere sprečavanja nastanka otpada**

Mjere za sprečavanje nastanka otpada na našem području provodi komunalno redarstvo sukladno Zakonskim i podzakonskim aktima.

Omogućeno je efikasno zaprimanje obavjesti o lokacijama i načinima odbačenog otpada komunalnom redarstvu od strane građana Grada Bakra, te komunalni redari kontinuirano obilaze teren i bilježe područja koja su onečišćena otpadom. Poseban nadzor vrši se na lokacijama koja su česta odlagališta otpada na nepropisan način, te se takva mjesta uz nadzor komunalnih redara zaštičuju i pristupnim rampama. Ukoliko počinitelj onečišćenja nije poznat, sva onečišćena mjesta u što kraćem roku se saniraju uz pomoć naših dežurnih službi odnosno vozilima KD Čistoća iz Rijeke i KD Dobra, iz Kukuljanova.

Također, mjere sprečavanja nastanka otpada provode se u skladu i Odluci u mjerama za sprečavanje nepropisnog odbacivanja otpada i mjerama za uklanjanje otpada odbačenog u okoliš na području Grada Bakra (SN Grada Bakra 5/19), Odluci o komunalnom redu (SN Grada Bakra 4/20) te Odluci o načinu pružanja javne usluge prikupljanja miješanog komunalnog i biorazgradivog komunalnog otpada i usluga povezanih s tom javnom uslugom (SN Grada Bakra br. 4/2018, 5/2019, 10/2019).

* 1. **Kućno kompostiranje**

U 2015. godini osigurani su komposteri za 30 kućanstava na području Grada Bakra.

U 2018. godini, planirana je nabava 2.200 kućnih kompostera u sklopu Javnog poziva za iskaz interesa za nabavu spremnika za odvojeno prikupljanje komunalnog otpada objavljenog od strane Fonda za zaštitu okoliša i energetsku učinkovitost, ali Grad Bakar se odlučio prijaviti u sljedećoj fazi nabave spremnika za odvojeno prikupljanje komunalnog otpada.

* 1. **Oprema, vozila i plovila za odvojenju sakuljanje papira, kartona, metala, plastike, stakla i tekstila (posude, kontejneri, polupodzemni spremnici, mobilne reciklažne stanice, eko-otoci i sl.**

Na području grada Bakra postavljeno je ukupno 311 spremnika za odvojeno prikupljanje papira i kartona, tekstila, staklene, plastične, metalne i višeslojne tzv. tetra ambalaže.

Predmetne spremnici prazne se s 2 specijalna vozila tvz. autosmećara i jednim specijalnim vozilom s dizalicom tzv. grajferom, intezitetom od 2 puta puta mjesečno do 1 put tjedno, ovisno o vrsti otpada koji se skuplja te gustoći naseljenosti pojedinih gradskih područja.



Izvor; Čistoća d.o.o, Rijeka

* 1. **Oprema i vozila za odvojeno sakupljanje biootpada**

Prema Zakonu o održivom gospodarenju otpadom (NN broj 94/13, 73/17, 14/19, 98/19), biootpad je biološki razgradiv otpad iz vrtova i parkova, hrana i kuhinjski otpad iz kućanstava, restorana, ugostiteljskih i maloprodajnih objekata i slični otpad iz poizvodnje prehrambenih proizvoda. Na području Grada Bakra KD Čistoća d.o.o Rijeka odvojeno sakuplja biološki razgradiv otpad iz groblja pri čemu koristi specijalna vozila tzv. roll kipere te na poziv građana biološki razgradiv otpad iz vrtova pri čemu koristi specijalna vozila tzv. autopodizače.

* 1. **Postojeće i planirane građevine za gospodarenje otpadom;**

**7.5.1 Sortirnice**

Na lokaciji Mihačeva draga u Rijeci planirana je izgradnja postrojenja za sortiranje odvojeno prikupljenog otpada – sortirnice, prikupljenog s cijelog područja djelovanja KD Čistoća Rijeka, dakle s područja gradova Rijeke, Kastva, Bakra i Kraljevice, te općina Viškovo, Klana, Jelenje, Čavle i Kostrena.

Za navedeno postrojenje, kapaciteta 7 tona/sat, izrađeni su glavni i izvedbeni projekti te ishođena građevinska dozvola koja je postala pravomoćna u listopadu 2018. godine.

Projekt izgradnje prijavljen je u svibnju 2019. godine na javni poziv Ministarstva zaštite okoliša i energetike te je donešena Odluka o financiranju u sklopu Operativnog programa Konkurentnost i kohezija 2014-2020. uz stopu sufinanciranja prihvatljivih troškova u iznosu od 85,00%.

Tijekom 2020. godine provedeni su postupci javne nabave za izvođenje i opremanje sortirnice, te za nadzor, voditelja projekta i projektantski nadzor. Svi postupci su pri završetku nakon čega početkom 2021. godine slijedi potpisivanje ugovora.

Početak gradnje očekuje se u prvom kvartalu 2021. godine.

 **7.5.2 Reciklažna dvorišta**

Grad Bakar je u 2018. godini nabavio mobilno reciklažno dvorište, te ga dao na upravljanje KD Čistoća Rijeka. Isto je namijenjeno samo građanima Bakra za odvojeno odlaganje vrijednih i problematičnih vrsta otpada iz njihovih kućanstava: sitnog elekričnog i elektronskog otpada, fluorescentnih cijevi, baterija, akumulatora, lijekova, ambalaže od opasnih tvari, metalne ambalaže pod tlakom, boje, ljepila, smole, jestivih i motornih ulja, plastične, metalne i višeslojne (tetra) ambalaže, tonera, staklene ambalaže, odjeće i obuće, papira i kartona.

Mobilno reciklažno dvorište kontinuirano se u intervalima od 14 dana premješta po pet naselja Grada Bakra kako bi bio dostupan svim stanovnicima.

**7.5.3 Pretovarne stanicama**

Nisu planirane jer se otpad direktno vozi na CZGO Marišćina.

**7.5.4 Odlagališta otpada**

Na području Grada Bakra ne postoje Prostornim planom određena Odlagališta otpada niti su u planu za izgradnju.

**7.5.5 Postrojenja za biološku obradu otpada**

Na području Grada Bakra ne postoje Prostornim planom određena postrojenja za biološku obradu otpada niti su u planu za izgradnju.

* 1. **Praćenje udjela biorazgradivog otpada u mješanom komunalnom otpadu**

Na području djelovanja KD Čistoća d.o.o Rijeka za sada nije u planu odvojeno prikupljanje biorazgradivog komunalnog otpada.

Naime, prema obvezama iz Plana gospodarenja otpadom Republike Hrvatske za razdoblje 2017 – 2022 godine (NN broj 3/17) sve jedinice lokalne samouprave dužne su planirati nove sustave gospodarenja biootpadom (u koji spada i biorazgradivi komunalni otpad) koji podrazumjevaju njegovo odvojeno prikupljanje s ciljem kompostiranja, digestije iili energetske oporabe.

S obzirom da se u Primorsko-goranskoj županiji koncept smanjenja udjela biootopada bazirao na izgradnji CGO Marinšćina u kojem se mehaničko biološkom obradom biootpad izdvaja od ostalog otpada, preobrađuje i priprema za daljnju obradu odlaganjem u bioreaktorsko odlagalište u cilju proizvodnje bioplina za proizvodnju toplinske i/ili električne energije i da se na taj način biorazgradivi otpad energetski oporabljuje, do sada nisu planirana i izgrađena postrojenja za obradu odvojeno prikupljenog otpada.

* 1. **Sustav naplate po količini predanog otpada**

Sukladno Zakonu o održivom gospodarenju otpadom (NN broj 94/13, 73/17, 14/19, 98/19) i Uredbi o gospodarenju komunalnim otpadom (NN broj 50/17), u veljači 2018. godine Grad Bakar donio je Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada Bakra kao i Odluku o dodjeli obavljanja navedene javne usluge KD Čistoća d.o.o, Rijeka.

Također je u srpnju 2018. godine, dao suglasnost na Cjenik javne usluge koji je temeljem svih zakonskih propisa i odluka izradilo KD Čistoća i koji je stupio na snagu 01. studenog 2018. godine. Troškovi pružanja javne usluge određuju se razmjerno stvarnoj količini predanog miješanog i biorazgradivog komunalnog otpada u obračunskom razdoblju, pri čemu je kriterij količine otpada volumen spremnika otpada i broj pražnjenja spremnika, a obračunsko razdoblje čini jedan mjesec.

Iako je u planu unapređivanje sustava gospodarenja komunalnim otpadom na način da se korisnicima osigura mogućnost odvojene predaje otpada na njihovoj adresi putem pojedinačnih spremnika, isto će se početi primjenjivati dodjelom samostalnih spremnika korisnicima na području Grada Bakra koja će krenuti početkom 2021 godine.

Za sada, svi korisnici, izuzev velikih poslovnih subjekata koji već imaju jedan ili više samostalnih spremnika zapremnine 1.100 litara u svom vlastitom prostoru, imaju na raspolaganju zajedničke spremnike zapremnine 1.100 litara smještene na javnim površinama.

Obveza je KD Čistoća kao davatelja javne usluge, bila da svakom korisniku dostavi oznaku njemu pripadajućeg jednog ili više spremnika za prikupljanje miješanog i biorazgradivog komunalnog otpada koji moraju biti smješteni na primjerenoj udaljenosti od adrese korisnika. Zbog toga su svi spremnici na području djelovanja KD Čistoća označeni kompletnom od dvije barkod naljepnice te se obavilo pridruživanje pojedinih spremnika konkretnim korisnicima.

Svim korisnicima poslane su , a nakon toga i obrađene Izjave o načinu korištenja javne usluge prikupljanja miješanog i biorazgradivog otpada.

Na vozila za prikupljanje otpada ugrađeni su bar kodovi kao čitači u svrhu očitavanja bar kodova spremnika pri njihovom pražnjenju, te je implementirano programsko rješenje E-inventura čime se uspostavila kompletna digitalna evidencija o preuzetom komunalnom otpadu za dokazivanje izvršenja usluge odvoza, uz datum i broj primopredaja otpada.

A u cilju unapređivanja postojećeg sustava gospodarenja komunalnim otpadom uvođenjem individualizacije spremnika, u 2019 i 2020. godini provedena je nabava dodatnih više od 3000 spremnika za prikupljanje miješanog i biorazgradivog komunalnog otpada zapremnine 80 do 1.000 litara, čime se svim korisnicima javne usluge na području Grada Bakra omogućiti korištenje samostalnih spremnika.

* 1. **Sanacija lokacija onečišćenim otpadom**

**7.8.1 Lokacije sa odbačenim otpadom**

1. Škrljevo: Učivac – na više lokacija uz pristupne ceste prema kamenolomu, miješani otpad
2. Kukuljanovo: Iznad Jadran impexa – Pretežno građevinski materijal, manja količina glomaznog, komunalnog i zelenog otpada.
3. Plosna uz cestu D3 – miješani otpad
4. Hreljin, uz cestu D501 , prema Križišću – mješani otpad

Sanacija navedenih lokacija provesti će se tijekom narednog perioda, a sredstva će se osigurati iz proračuna i iz drugih izvora ukoliko budu dostupni (npr. Fond). Na većini područja i trenutno se vrši kontinuirana sanacija i većim dijelom su sanirani, ali dolazi do ponovnog odbacivanja otpada u okoliš. Tako su na nekim područjima postavljene i rampe i vrši se pojačani nadzor kako bi se smanjilo nezakonito odbacivanje otpada u okoliš.

* 1. **Provedba izobrazno- informativnih aktivnosti**

Tijekom 2020. godine proveden je niz aktivnosti vezanih uz edukaciju građana svih dobnih skupina o ispravnom postupanju s otpadom s naglaskom na sprečavanje nastanka i ponovnu uporabu otpada:

1. Edukativna akcija u dječjim vrtićima grada Rijeke „Od malih nogu dobru naviku usvoji i otpad odvoji“ – donacija dječjim vrtićima specijalizirane drvene didaktičke igračke namjenjene djeci predškolskog odgoja u svrhu edukacije o odvojenom prikupljanju otpada.
2. Poziv građanima za izradu radova/instalacija od otpadnog materijala s ciljem podrške građana u njihovom nastojanju da utječu na sprečavanje nastanka otpada i poticanja ponovne uporabe. Dostavljeni radovi bili su izloženi u Riperaju.
3. Povodom Međunarodnog dana bez plastičnih vrećica, KD Čistoća Rijeka i Novi List su organizirali akciju „Kupon donesi – platnenu vrećicu odnesi“
4. Srpanj – mjesec bez plastike – obilježen u Riperaju
5. Donacija edukativno-informativnog materijala i opreme DV Kalvarija
6. Projekt oslikavanja pametnih premnika likovnim rješenjima građana
7. Edukativno-informativni oglasi i članci u Novom listu
8. Edukativno-informativni članak u Narodnom zdravstvenom listu
9. Emitiranje edukativno-informativnih oglasa na Radio Laganini i Radio Korzu
10. Edukativno- informativni prilozi na Kanalu Ri
11. Oglašavanje na gradskim linijama Autotroleja
12. Edukativno-informativni plakati i citylighti
13. Edukativni letci o pravilnom postupanju s otpadom dostavljeni korisnicima na kućne adrese
14. Edukativno-informativne radionice u riperaju (Pretvori lanac u glazbeni instrument, Maškarana radionica – izrada šišmiš kostima od starog kišobrana i izrada maski od reciklabilnog materijala, radionica izrade mirisnih brodića od starog tekstila, radionica izrade trajnih vrećica, Tečaj izrade košarica od papira, Radionica izrade torbi za plažu od plastičnih vrećica, Biciklopopravljaonica, Izrada vijači od plastičnih vrećica, Od stare majice do nove torbe – bez šivanja)
	1. **Izobrazba sudionika uključenih u nadzor gospodarenja otpadom**

Grad Bakar, Upravni odjel za komunalni sustav, urbanizam i ekologiju, omogućava svojim djelatnicima koji su direktno uključeni u provedbu nadzora u svezi s gospodarenjem otpadom, usavršavanje znanja i kompetencija putem seminara i predavanja koje se održavaju na području RH vezano uz temu gospodarenja otpadom.

1. **Pregled realiziranih i planiranih projekta u gospodarenju otpadom s visinom i izvorima financiranja**
	1. U 2021. godini planirana izrada projektne dokumentacije za izgradnju reciklažnog dvorišta predviđenog na području Industrijske zone - Kukuljanovo
	2. Kontinuirana sanacija divljih deponija u kojoj su mnogi od njih djelomično sanirani, a neki i u potpunosti.
	3. Planirani izvori financiranja u vezi gospodarenja otpada u 2021. godini u gradu Bakru su:
* Sanacija divljih deponija i odlagališta 150.000,00 kuna
* Ugovori o povremenim poslovima za čuvanje deponija 80.000,00 kuna
* Kapitalna pomoć iz cijene razvoja za sanaciju deponija i nabavu

opreme 250.000,00 kuna

* Sufinanciranje zbrinjavanja opasnog otpada (azbest) za građane 100.000,00 kuna
* Nabava spremnika za odvojeno prikupljanje otpada na kućnom pragu 1.050.000,00 kuna
* Izgradnja sustava ukopanih spremnika u Gradu Bakru 1.250.000,00 kuna
* Izrada projektne dokumentacije za izgradnju reciklažnog dvorišta 100.000,00 kuna

 Izneseni podaci uključuju PDV.

Planirani izvori sredstava za realizaciju investicija su sredstva proračuna Grada Bakra.

KLASA: 351-02/21-01/2

URBROJ: 2170-02-07/8-21-3

 Gradonačelnik

 Tomislav Klarić